ตลาดหุ้นเอเชียดีดขึ้นเช้านี้จากแรงซื้อเก็งกำไร จับตาเกาหลีเหนือยิงขีปนาวุธข้ามทวีป
ตลาดหุ้นเอเชียดีดขึ้นเช้านี้จากแรงซื้อเก็งกำไร แนะจับตาเกาหลีเหนือยิงขีปนาวุธข้ามทวีป
5 ก.ย. 2560

ตลาดหุ้นเอเชียปรับตัวเพิ่มขึ้นในช่วงเช้าวันนี้ จากแรงซื้อเก็งกำไร อย่างไรก็ตาม นักลงทุนยังคงจับตาสถานการณ์เกาหลีเหนืออย่างใกล้ชิด หลังจากมีรายงานว่า เกาหลีเหนืออาจจะทำการทดลองยิงขีปนาวุธข้ามทวีป (ICBM) ในวันเสาร์ที่ 9 ก.ย.นี้ เพื่อเฉลิมฉลองวันก่อตั้งสาธารณรัฐประชาธิปไตยประชาชนเกาหลี
โดย ดัชนี NIKKEI 225 ตลาดหุ้นญี่ปุ่นเปิดวันนี้ที่ 19,533.38 จุด เพิ่มขึ้น 25.13 จุด, ดัชนี SSE Composite ตลาดหุ้นจีนเปิดวันนี้ที่ 3,377.20 จุด ลดลง 2.38 จุด, ดัชนี HSI ตลาดหุ้นฮ่องกงเปิดวันนี้ที่ 27,797.44 จุด เพิ่มขึ้น 57.18 จุด, ดัชนี TAIEX ตลาดหุ้นไต้หวันเปิดวันนี้ที่ 10,584.10 จุด เพิ่มขึ้น 14.23 จุด, ดัชนี KOSPI ตลาดหุ้นเกาหลีใต้เปิดวันนี้ที่ 2,340.62 จุด เพิ่มขึ้น 10.97 จุด, ดัชนี FTSE STI ตลาดหุ้นสิงคโปร์เปิดวันนี้ที่ 3,238.03 จุด เพิ่มขึ้น 7.06 จุด, ดัชนี FBMKLCI ตลาดหุ้นมาเลเซียเปิดวันนี้ที่ 1,785.69 จุด เพิ่มขึ้น 12.53 จุด, ดัชนี PSE Composite ตลาดหุ้นฟิลิปปินส์เปิดวันนี้ที่ 8,038.28 จุด เพิ่มขึ้น 3.08 จุด
ทั้งนี้ เมื่อวันอาทิตย์ที่ผ่านมา เกาหลีเหนือได้ประกาศความสำเร็จในการทดสอบระเบิดไฮโดรเจนที่มีอานุภาพทำลายล้างสูงและสามารถบรรจุเข้าไปในขีปนาวุธ ICBM ได้ และถือเป็นการทดสอบอาวุธนิวเคลียร์ครั้งที่ 6
ด้านนายแฮร์รี่ คาเซียนิส ผู้อำนวยการฝ่ายสำนักศึกษาด้านการป้องกันประเทศของศูนย์พิทักษ์ผลประโยชน์แห่งชาติสหรัฐ ระบุว่า เกาหลีเหนืออาจจะทำการทดลองยิงขีปนาวุธ ICBM ในวันเสาร์ที่ 9 ก.ย.นี้ เพื่อเฉลิมฉลองวันก่อตั้งสาธารณรัฐประชาธิปไตยประชาชนเกาหลี หลังจากที่เมื่อวันอาทิตย์ที่ผ่านมา เกาหลีเหนือเพิ่งทำการทดสอบระเบิดนิวเคลียร์ครั้งใหญ่ที่สุดเท่าที่เคยดำเนินการมา